Diari Oficial de la Generalitat Valenciana


Sumari del DOGV 5767, del 21-05-2008 (2008/6098)

RESOLUCIÓ de 21 d'abril de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi d'Òptics Optometristes de la Comunitat Valenciana i els seus Estatuts, i disposar la seua publicació en el Diari Oficial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5767

Data del DOGV
:   21-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6098


Data del document
:   21-04-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * legislació
    * col·legi professional
    * professió paramèdica

RESOLUCIÓ de 21 d'abril de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi d'Òptics Optometristes de la Comunitat Valenciana i els seus Estatuts, i disposar la seua publicació en el Diari Oficial de la Comunitat Valenciana. [2008/6098]  
Vist l'expedient d'inscripció col·legial instruït a instància del Col·legi d'Òptics Optometristes de la Comunitat Valenciana, en què se sol·licita la seua inscripció, i la dels seus Estatuts, al Registre de Col·legis Professionals i Consells Valencians de Col·legis Professionals, i atenent els següents  
Fets  
Primer  
El Col·legi d'Òptics Optometristes de la Comunitat Valenciana va ser creat per la Llei 2/2007, de 5 de febrer, de la Generalitat, de creació del Col·legi d'Òptics Optometristes de la Comunitat Valenciana (DOCV núm. 5447, de 09.02.2007).  
Segon  
Juan Carlos Montalt Rodrigo, president del Col·legi d'Òptics Optometristes de la Comunitat Valenciana, va presentar, en data 4 de desembre de 2007, sol·licitud d'inscripció col·legial i dels Estatuts d'aquest al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.   
Tercer  
Després de les modificacions produïdes en el text dels Estatuts en la tramitació del procediment, i segons certificat lliurat el 29 de març de 2008, per Manuel José Pla Morales, secretari del Col·legi d'Òptics Optometristes de la Comunitat Valenciana, amb el vistiplau del president, l'Assemblea General d'aquest, en reunió celebrada el 28 de març de 2008, va acordar la redacció definitiva dels seus Estatuts, que va ser aportada a l'expedient en data 14 d'abril de 2008.  
Quart  
El text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer  
La documentació aportada conté tots els aspectes exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002, de 8 de gener, pel qual s'aprova el Reglament de desplegament d'aquesta, per a procedir a la inscripció de l'esmentat Col·legi al Registre de Col·legis Professionals i de Consells Valencians de Col·legis Professionals de la Comunitat Valenciana.  
Així mateix, revisats els Estatuts del Col·legi d'Òptics Optometristes de la Comunitat Valenciana, aquests contenen totes les determinacions exigides per l'article 10 de l'esmentada Llei.  
Segon  
El text estatutari ha estat aprovat amb els requisits i formalitats previstos en l'esmentat article, i en els mateixos Estatuts del Col·legi.  
Tercer  
Als efectes previstos en l'article 21 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que estableix la disposició final del Decret 4/2002, de 8 de gener, en virtut de les atribucions que té conferides pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure el Col·legi d'Òptics Optometristes de la Comunitat Valenciana al Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 71 de la Secció Primera, del que ja es disposava com a Tercera Delegació Regional del Col·legi Nacional d'Òptics Optometristes, a la qual succeeix l'esmentat Col·legi.  
2. Inscriure els Estatuts del Col·legi d'Òptics Optometristes de la Comunitat Valenciana al Registre de Col·legis Professionals i de Consells Valencians de Col·legis Professionals de la Comunitat Valenciana.  
3. Publicar la present Resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 21 d'abril de 2008.- El director general de Justícia i Menor: Antonio Gastaldi Mateo.  
Estatuts del Col·legi d'Óptics Optometristes  
de la Comunitat Valenciana  
TÍTOL I  
Disposicions generals  
I. Denominació, domicili i àmbit territorial, seu i delegacions del Col·legi   
Article 1. Naturalesa jurídica  
El Col·legi d'Òptics Optometristes de la Comunitat Valenciana és una corporació de dret públic, amb personalitat jurídica pròpia i plena capacitat per al compliment dels seus fins, creat per Llei 2/2007, de 5 de febrer, de la Generalitat, a l'empara dels articles 36 i 139 de la Constitució Espanyola.   
L'estructura interna i funcionament són democràtics, en què es fomenten els principis de participació, associació i llibertat d'expressió dels seus membres.   
Article 2. Seu social   
La seu social del Col·legi d'Òptics Optometristes de la Comunitat Valenciana està a la ciutat de València, carrer Roters, núm. 14, sense perjudici dels futurs canvis d'ubicació. Per al millor compliment dels seus fins, i major eficàcia de les seues funcions, podran constituir-se delegacions.   
La Junta de Govern té facultats per a canviar, amb caràcter provisional, la seu social i per a crear i modificar les delegacions, haurà de ratificar-ho mitjançant un acord per l'Assemblea General, i la corresponent modificació estatutària.   
Article 3. Àmbit territorial  
L'àmbit territorial del Col·legi d'Òptics Optometristes és la Comunitat Valenciana.   
Article 4. Normativa reguladora   
El Col·legi d'Òptics Optometristes de la Comunitat Valenciana serà regit en totes les seues actuacions per la Llei 2/1974, de 13 de febrer, de Col·legis Professionals, per la Llei 6/1997, de 4 de desembre, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell, pel qual s'aprova el Reglament de desplegament de l'esmentada Llei 6/1997, per la seua Llei de creació, pels seus Estatuts, per la resta de la normativa interna i tota la que siga aplicable generalment o subsidiàriament.   
Article 5. Relacions amb l'administració   
En els seus aspectes institucionals i corporatius, el Col·legi d'Òptics Optometristes de la Comunitat Valenciana es relacionarà amb la conselleria que tinga atribuïdes les competències en matèria de col·legis professionals, i en tot allò que es refereix a la professió, el Col·legi es relacionarà amb la conselleria competent en matèria de sanitat.   
Article 6. Tractament i patrocini   
El president del Col·legi d'Òptics Optometristes de la Comunitat Valenciana tindrà el tractament d'excel·lentíssim.   
D'acord amb la seua tradició, la patrona del Col·legi és Santa Otília.   
TÍTOL II  
Fins i funcions  
Article 7. Fins del Col·legi d'Òptics Optometristes de la Comunitat Valenciana   
Els fins essencials del Col·legi d'Òptics Optometristes de la Comunitat Valenciana són:   
a) L'ordenació de l'exercici de la professió d'òptic optometrista i la representació exclusiva de la mateixa, en el seu àmbit territorial, juntament amb la que, com a òrgan suprem nacional, ostenta el Consell General de Col·legis Oficials d'Òptics Optometristes d'Espanya.  
b) La millora i atenció de la salut visual dels ciutadans.   
c) La defensa dels interessos professionals dels seus col·legiats.   
Article 8. Funcions del Col·legi d'Òptics Optometristes de la Comunitat Valenciana   
Són funcions del Col·legi d'Òptics Optometristes de la Comunitat Valenciana, les següents:   
a) Procurar el perfeccionament de l'activitat professional de l'òptic optometrista, al servei de la salut visual i atenció primària de la població.   
b) Col·laborar amb l'administració Pública en l'èxit d'interessos comuns i, especialment, en l'organització d'activitats i serveis de caràcter professional, assistencial, de previsió i anàlegs, que siguen d'interés per als col·legiats.   
c) Establir o modificar els òrgans de govern del Col·legi, la seua composició i competències.  
d) Informar els projectes de Llei i de disposicions de qualsevol rang, de la Comunitat Valenciana, que es referisquen a les condicions generals de la funció professional, entre les quals figuraran l'àmbit, els títols oficials requerits, el règim d'incompatibilitats amb altres professions i el d'honoraris de caràcter orientatiu. Informar, així mateix, els projectes de modificació de la legislació autonòmica sobre col·legis professionals i els projectes de disposicions generals de caràcter sanitari o d'una altra índole, que afecten directament i indirectament la professió d'òptic optometrista.   
e) Exercir totes les funcions que li siguen encomanades per les administracions públiques, en l'àmbit de les seues competències respectives, i col·laborar amb aquestes i amb els jutjats i tribunals, mitjançant l'emissió d'informes o dictàmens sobre qualsevol aspecte relacionat amb la professió d'òptic optometrista, la realització d'estudis i altres activitats relacionades amb els seus fins, que puguen ser-li sol·licitades o acorde formular per iniciativa pròpia.   
f) Ostentar en el seu àmbit la representació i defensa de la professió d'òptic optometrista, els drets professionals d'aquests i els interessos de l'organització col·legial davant de les administracions públiques, organismes, institucions, entitats privades, particulars, autoritats i tribunals de qualsevol grau i jurisdicció; amb legitimació per a ser part en quants litigis, procediments i causes afecten els interessos professionals i els fins del Col·legi, i designar, a aquest efecte, els advocats, procuradors o altres professionals que calgueren, i atorgar els poders necessaris per a la seua representació i defensa, de conformitat amb la normativa legal.   
g) Exercir el dret de petició, d'acord amb la Llei, sense perjudici del dret que corresponga individualment a cada col·legiat.   
h) Participar en els òrgans consultius de la Comunitat Autònoma, en relació amb la professió d'òptic optometrista, en els termes que assenyale la Llei.   
i) Ordenar, en l'àmbit de la seua competència, l'exercici de la professió d'òptic optometrista i interpretar i aplicar, si fa al cas, l'esmentada ordenació i vetlar per la seua observança i compliment.   
j) Informar i assessorar els col·legiats en quantes matèries de caràcter professional o col·legial siguen sotmeses per aquells a la seua consideració, i crear tots aquells serveis d'assessorament jurídic, laboral i fiscal, o de qualsevol altra naturalesa, que calguen per a complir aquest fi.   
k) Procurar l'harmonia i col·laboració entre els seus col·legiats, i impedir la competència deslleial entre aquests, en aplicació de la normativa legal.  
1) Intervindre, en via d'arbitratge o conciliació, en els conflictes o qüestions que per motius professionals se susciten entre col·legiats, a instàncies dels interessats.   
m) Participar en l'elaboració dels plans d'estudi dels centres docents, públics o privats, en què es cursen estudis conduents a l'obtenció de la titulació universitària oficial en òptica i optometria, requerida per a l'exercici professional, així com mantindre permanent contacte amb aquests per a facilitar l'accés a la vida professional dels nous titulats, i tot això en els casos legalment previstos.   
n) Procurar, en tot moment, d'harmonitzar la professió amb les exigències del bé comú. I vetlar perquè aquella mantinga el prestigi i alt nivell que li corresponen, i vetlar també per l'ètica, dignitat professional i el respecte degut als drets dels particulars. A aquest efecte, elaborarà els codis ètics i deontològics que calguen i vigilarà i farà complir el seu contingut.   
o) Col·laborar amb els altres col·legis d'òptics optometristes.   
p) Tractar d'aconseguir la més gran ocupació dels col·legiats, i col·laborar amb l'administració i entitats privades en la mesura que calga.   
q) Realitzar, respecte al seu patrimoni, i sense cap exclusió, qualsevol classe d'actes d'adquisició, disposició, administració i gravamen.   
r) Exercir les facultats disciplinàries sobre els seus col·legiats, quan aquests infringisquen els deures professionals i la normativa legal reguladora de l'exercici professional, en la forma establida en els presents Estatuts.   
s) Organitzar periòdicament congressos, trobades i jornades, de caràcter científic i professional, i fomentar, crear i organitzar activitats i serveis que, sempre en relació amb la professió d'òptic optometrista, tinguen com a objecte la promoció científica i cultural, el foment de l'ocupació i el perfeccionament científic, tècnic i professional, i realitzar a aquest efecte quantes accions i labors divulgatives redunden en benefici de la professió d'òptic optometrista i dels interessos professionals dels col·legiats.   
t) Exercir les accions legals conduents a evitar l'intrusisme professional; impedir l'exercici professional d'òptic optometrista als qui no reunisquen els requisits legals establits per a això, i adoptar també les mesures necessàries per a eradicar les irregularitats en l'àmbit professional. Interposar recursos contra resolucions administratives dictades en procediments sancionadors seguits per actuacions relatives a l'exercici de l'òptica i optometria.   
u) Dotar-se d'uns Estatuts i el Reglament de Règim Interior d'aquest i les normes de funcionament intern, l'establiment de les quals interesse, perquè servisquen de complement d'aquells.   
v) Elaborar la memòria anual, el compte general d'ingressos i despeses i els pressupostos i, en general, el reglament econòmic del Col·legi, que fixarà la quantia de les quotes d'entrada i periòdiques a abonar obligatòriament pels col·legiats, ja siguen ordinàries com de caràcter extraordinari.   
w) Cooperar, sense perjudici d'allò que corresponga al Consell General de Col·legis Oficials d'Òptics Optometristes, amb els poders públics en la regulació de l'exercici professional dels titulats en països estrangers, pertanyents o no a la Unió Europea que, a l'empara del que disposen els convenis o tractats subscrits per l'Estat espanyol i dins del marc de la normativa vigent, pretenguen exercir a Espanya les funcions professionals pròpies dels òptics optometristes espanyols.   
x) Formular, públicament, l'opinió institucional de la corporació professional, en aquells assumptes que estime convenients.   
y) Complir, i fer complir als col·legiats les lleis generals i les especifiques que afecten la professió; al seu exercici i als mateixos col·legiats, i exigir a aquests el compliment dels presents Estatuts i el Reglament de Règim Interior, així com les normes i decisions adoptades pels òrgans de govern d'aquest Col·legi, en matèries de la seua competència.   
z) Fixar les condicions mínimes per a l'exercici professional dels òptics optometristes en els seus distints camps d'actuació.   
I en general, totes aquelles altres funcions que estiguen previstes en les lleis o puguen ser-li delegades o encomanades per les administracions públiques, en el seu àmbit territorial.   
TÍTOL III  
Col·legiació i exercici de la professió  
CAPÍTOL I  
Requisits per a l'adquisició de la col·legiació, les seues classes, resolució sobre la sol·licitud i pèrdua de la condició de col·legiats  
Article 9. Obligatorietat de col·legiació   
Per a l'exercici de la professió d'òptic optometrista a la Comunitat Valenciana, caldrà la incorporació al Col·legi, amb l'única excepció prevista en la disposició addicional de la Llei 2/2007 de la Generalitat.   
Article 10. Requisits de col·legiació   
Són requisits per a la incorporació al Col·legi d'Òptics Optometristes de la Comunitat Valenciana, els següents:   
a) Ser major d'edat i no estar incurs en causa d'incapacitat.   
b) No estar inhabilitat per a l'exercici de la professió, per sentència o resolució administrativa ferma.   
c) Satisfer la quota d'ingrés.   
d) Posseir alguna de les titulacions següents:   
- Diploma en Òptica i Optometria, conforme al títol creat pel Reial Decret 1419/1990, de 26 d'octubre, o aquell que en el futur es cree per a l'exercici professional de l'òptica i optometria.   
- Les titulacions i situacions que en el passat han vingut habilitant per a l'exercici de la professió, i en concret, el diploma d'Òptic i Protètic Ocular, establit pel Decret de 22 de juny de 1956; la situació regulada en la disposició transitòria del Decret 1387/1961, de 20 de juliol; el títol de Diplomat en Òptica a l'empara del Decret 2842/1972, de 15 de setembre, i els diplomats en Òptica per les escoles d'Òptica Oftàlmica i Acústica Audiomètrica, de les universitats de Barcelona i Santiago de Compostela, segons el que preveuen les ordes ministerials de 18 de febrer de 1975.   
- Els qui es troben en possessió d'altres títols estrangers equivalents, degudament homologats pel Ministeri espanyol competent per a l'homologació de títols acadèmics estrangers.   
Article 11. Classes de col·legiats   
1. Col·legiats d'honor. El títol de col·legiat d'honor serà atorgat, a proposta de la Junta de Govern del Col·legi, per l'Assemblea General de Col·legiats, en sessió extraordinària i en Acord adoptat per majoria absoluta, a les persones que presten o hagen prestat serveis destacats a aquest Col·legi, al Col·legi Nacional d'Òptics Optometristes o al Consell General, i especialment a la professió, pertanguen o no a aquesta.   
2. Col·legiats exercents. Els Òptics Optometristes que, trobant-se en alguna de les situacions previstes en l'article 10 dels presents Estatuts, exercisquen activitats en un establiment d'òptica, gabinet d'optometria o qualsevol altre dels centres òptics de treball, o en aquells que puguen crear-se en el futur, en l'àmbit de l'Òptica i l'Optometria.   
3. Col·legiats no exercents. Aquelles persones que complint amb els requisits establits en l'article 10, sol·liciten la seua incorporació al Col·legi i no exercisquen la professió.   
Article 12. Documentació necessària per a col·legiar-se   
Junta amb la sol·licitud de col·legiació en model normalitzat, que a aquest efecte es facilitarà a l'interessat, serà requisit indispensable, tant per a sol·licitar la col·legiació com a exercent com a no exercent, la presentació dels documents següents:   
a) Títol o diploma acreditatiu del dret a l'exercici de la professió d'òptic optometrista, que ha de ser algun d'aquells que es troben en l'article 10 d'aquests Estatuts.   
b) DNI, NIE o document que el substituïsca.   
c) Dues fotografies de tipus carnet.   
d) Domiciliació bancària per al pagament de les quotes col·legials.   
e) Justificació o acreditació del pagament de la quota d'entrada o, si fa al cas, de les altres quotes que estigueren acordades.   
f) Si es va a prestar serveis per compte d'altri, fotocòpia del contracte de treball i document acreditatiu de l'alta en el règim de la Seguretat Social que siga exigible.   
g) Si es van a prestar serveis per a una entitat amb personalitat jurídica pròpia, diferent de la del col·legiat, sent aquest soci o integrant d'aquesta, documents acreditatius de l'esmentada circumstància i alta en el règim especial de treballadors autònoms o règim de la Seguretat Social que li siga aplicable.   
El Reglament de Règim Interior desenvoluparà i especificarà, si fa al cas, qualssevol altres documents que siguen exigibles.   
Article 13. Col·legiats procedents d'altres col·legis   
Aquells òptics i optometristes que, pertanyent a un altre Col·legi, sol·liciten ingressar en el de la Comunitat Valenciana, hauran de presentar, a més dels documents indicats en l'article anterior, un certificat del Consell General de Col·legis Oficials d'Òptics Optometristes, en què s'acredite que estan al corrent en el compliment de les seues obligacions i que no han estat sancionats amb la prohibició per a l'exercici de la professió, si es creu oportú es podrà sol·licitar un certificat del col·legi de procedència.   
Article 14. Resolució sobre la sol·licitud de col·legiació   
Serà competent per a resoldre la Junta de Govern, o l'òrgan en qui aquesta delegue, tant per a les sol·licituds d'incorporació com per a les de canvi de situació.   
La resolució quedarà en suspens en el cas que la documentació aportada presente deficiències, i, en aquest cas, es concedirà a l'interessat un termini d'un mes, per a la seua esmena, amb l'advertència de procedir a l'arxiu de l'expedient de col·legiació, si no es procedeix de conformitat.   
La resolució serà notificada a l'interessat, amb expressió dels recursos que procedisquen en contra, i es farà pública dins de l'àmbit col·legial.   
Si en el termini de dos mesos, comptadors des de la sol·licitud de col·legiació, no s'haguera notificat cap resolució expressa a l'interessat, la seua petició de col·legiació haurà d'entendre's estimada.   
Contra els acords de la Junta de Govern o l'òrgan en qui aquesta delegue, acceptant o rebutjant les sol·licituds de col·legiació formulades o les seues variacions, els interessats podran interposar els recursos que s'assenyalen en el títol VII d'aquests Estatuts.   
Les altes i les baixes dels col·legiats, i també els canvis de col·legiació, s'anotaran al llibre o registre de col·legiats.   
Article 15. Pèrdua de la condició de col·legiat   
La condició de col·legiat es perdrà per les causes següents:   
a) Per baixa voluntària, degudament comunicada per escrit.   
b) Per pèrdua d'algun dels requisits exigits per a la col·legiació.   
c) Per separació o per expulsió, acordada per resolució Administrativa ferma en expedient disciplinari.   
d) Per condemna judicial ferma, que comporte la pena accessòria d'inhabilitació per a l'exercici professional.   
e) Per la declaració d'incapacitat permanent per a l'exercici de la professió d'Òptic optometrista per part de l'institut o organisme competent.   
CAPÍTOL II  
Societats professionals  
Article 16. Societats professionals   
Les societats professionals, que tinguen com a objecte l'exercici professional propi dels òptics optometristes i tinguen el seu domicili social a la Comunitat Valenciana, s'inscriuran al Registre de Societats Professionals del Col·legi d'Òptics Optometristes de la Comunitat Valenciana, a l'efecte de la seua incorporació al mateix i que aquest puga exercir sobre aquelles les competències que li atorga l'ordenament jurídic sobre els professionals col·legiats.   
Article 17. Registre de societats professionals   
En la inscripció de les societats professionals es farà constar:   
a) Denominació o raó social i domicili de la societat.   
b) Data i ressenya identificativa de l'escriptura pública de constitució i notari que l'autoritza, i duració de la societat, si s'haguera constituït per un temps determinat.   
c) L'activitat o activitats professionals que constituïsquen l'objecte social.   
d) Identificació dels socis professionals i no professionals i, en relació amb aquells, número de col·legiat i col·legi professional de pertinença.   
e) Identificació de les persones que s'encarreguen de l'administració i representació, i expressar la condició de soci professional o no de cada una d'aquestes.   
Qualsevol canvi de socis i administradors i qualsevol modificació del contracte social, s'hauran d'inscriure al Registre de Societats Professionals.   
Article 18. Publicitat del Registre de Societats Professionals  
La publicitat del contingut del full obert a cada societat professional al Registre Mercantil i al Registre de Societats Professionals, es realitzarà a través d'un portal d'Internet, sota la responsabilitat del Ministeri de Justícia o del que puga crear la Generalitat.   
El Col·legi d'Òptics Optometristes de la Comunitat Valenciana remetrà periòdicament al Ministeri de Justícia i a la Generalitat, si fa al cas, les inscripcions practicades en els seus corresponents registres de societats professionals.   
Article 19. Exercici de l'activitat professional i responsabilitat disciplinària   
La societat professional, i els professionals, que actuen en el seu si, exerciran l'activitat professional de conformitat amb el règim deontològic i disciplinari establit en aquests Estatuts.   
Les causes d'incompatibilitat o d'inhabilitació, per a l'exercici de la professió, que afecten qualsevol dels socis, es faran extensives a la societat i a la resta de socis professionals, llevat de l'exclusió del soci inhabilitat o incompatible, en els termes que s'estableix en la Llei de Societats Professionals.   
En cap cas no serà obstacle l'exercici de l'activitat professional, a través de la societat per a l'efectiva aplicació als professionals, socis o no, del règim disciplinari que corresponga, segons el seu ordenament professional.   
Sense perjudici de la responsabilitat personal del professional actuant, la societat professional també podrà ser sancionada en els termes establits en el règim disciplinari que corresponga, segons el seu ordenament professional.   
CAPÍTOL III  
Drets i deures dels col·legiats  
Article 20. Drets dels col·legiats exercents   
Els col·legiats exercents tindran els següents drets:   
a) Actuar en l'exercici de la seua professió amb tota llibertat i independència, sense altres limitacions que les imposades per les lleis o per les normes previstes en aquests Estatuts i el Reglament de Règim Interior.   
b) Ser defensats pel Col·legi quan siguen vexats, perseguits o atropellats en l'exercici professional o per motius derivats d'aquest, amb què comptaran per a això amb l'assistència de l'advocat i procurador que la Junta de Govern designe, quan es tracte d'actuacions legals davant de les autoritats, tribunals, entitats o particulars.   
c) Participar en la gestió corporativa, i per tant, exercir sense limitacions els drets de petició, de vot i d'accés als llocs i càrrecs directius, pels procediments i amb el compliment dels requisits que s'estableixen en els presents Estatuts.   
d) Rebre les revistes i butlletins informatius que edite el Col·legi, les circulars, comunicacions, notificacions i en general qualsevol documentació que els òrgans de govern del Col·legi acorde transmetre als col·legiats, i abonar, si fa al cas, les quantitats fixades, i sempre que es troben al corrent del pagament de les quotes col·legials.   
e) Tindre accés a la biblioteca del Col·legi, i complir les normes que s'establisquen per al seu ús.   
f) Presentar al Col·legi totes les proposicions que considere necessàries per a la defensa i dignificació de la professió i la millora general d'aquesta.   
g) Assistir, amb veu i vot, a les assemblees generals de col·legiats, que se celebren al Col·legi, i a les quals, necessàriament, ha de ser convocat. El vot dels col·legiats exercents tindrà doble valor que el dels col·legiats no exercents, tant per a les assemblees generals com per a les eleccions.   
h) Exercir els càrrecs directius per als quals fóra elegit.   
i) Formular queixes davant de la Junta de Govern del Col·legi, contra l'actuació de tots o qualsevol dels seus membres.   
j) Fer ús de tots els serveis que tinga establits el Col·legi.   
k) Exercir tots els drets que es deriven d'aquests Estatuts i la resta de normativa col·legial.   
Article 21. Drets dels col·legiats no exercents  
Els col·legiats no exercents gaudiran en principi dels mateixos drets reconeguts que als exercents, en quant no afecten l'exercici professional o contravinguen el que disposen els presents Estatuts, llevat del dret de vot, que tindrà la meitat del valor del dels col·legiats exercents.   
Article 22. Obligacions dels col·legiats exercents   
Seran obligacions dels col·legiats exercents:   
a) Exercir la professió, dins de l'àmbit territorial del Col·legi, amb probitat, decòrum i moralitat.   
b) Esforçar-se per oferir la màxima qualitat possible en les seues actuacions professionals, per mitjà d'una formació permanent i continuada que els permeta l'actualització dels seus coneixements.  
c) Guardar la consideració i respecte degut als membres dels òrgans rectors del Col·legi i a tots els altres companys de la professió.   
d) Portar un registre o control, de prescripcions òptiques, segons el model que establisca el Col·legi, que podrà ser mitjançant suports manuals o informàtics. I adoptar, en tot cas, les mesures que calguen per a preservar la intimitat dels seus pacients.   
e) Mantindre, en el local destinat a establiment d'òptica, la deguda separació entre la zona dedicada al despatx del públic i aquelles altres en què exercisca les seues funcions optomètriques i les de muntatge, si n'hi ha, i disposar dels mitjans necessaris que, tant les disposicions legals vigents en cada moment, com el Col·legi, establisquen com a imprescindibles per a l'exercici de les funcions pròpies de cada especialitat òptica.   
Quan el col·legiat preste els seus serveis professionals en un establiment de què no siga titular propietari, i en aquest no es complisquen els requisits que se citen en el paràgraf anterior, aquest estarà obligat a informar d'aquesta circumstància al Col·legi, qui procedirà a adoptar les mesures que estime oportunes perquè s'exigesca al titular de l'establiment el compliment dels esmentats requisits o condicions.   
f) Assistir a les assemblees, reunions i actes col·legials per als quals fóra convocat.   
g) Satisfer a temps la quota d'entrada, les ordinàries i les extraordinàries, legalment establides i acordades pels competents òrgans de govern del Col·legi i del Consell General.   
h) Comunicar al Col·legi els canvis de lloc d'exercici professional per trasllats o variacions en el contracte de treball. Així com les seues absències del lloc de treball, i expressar les causes que les motiven.   
i) Complir amb els Estatuts, reglaments i la resta de disposicions professionals i col·legials, i els acords dels òrgans directius del Col·legi i del Consell General, i acceptar les seues resolucions en cas de discrepància entre col·legiats, en sotmetre a l'arbitratge i conciliació del Col·legi les qüestions de caràcter professional; en què quedarà sempre el seu dret a acudir als tribunals de Justícia.   
j) Guardar escrupolosament el secret professional, en la qual cosa li donarà suport al Col·legi per tots els mitjans legals.   
k) Acceptar l'exercici de les comeses que li encomanen els òrgans rectors del Col·legi, llevat de casos degudament justificats, i exercir els càrrecs per als quals foren elegits.   
l) Informar el Col·legi dels casos que coneguen de persones que exercisquen actes propis de la professió d'Òptic Optometrista, sense tindre la titulació adequada, i d'aquells qui, tenint-la, ho facen sense estar col·legiats, o dels qui, sent col·legiats, falten a les obligacions que tenen com a tals, especialment quant a exercir la professió amb dignitat.   
Article 23. Obligacions dels col·legiats no exercents  
Els col·legiats no exercents gaudiran en principi de les mateixes obligacions reconegudes als exercents, en quant no afecten l'exercici professional o contravinguen el que disposen els presents Estatuts.   
Article 24. Campanyes de prevenció i controls de la visió   
L'Òptic Optometrista prestarà la seua col·laboració en les campanyes de prevenció ocular o altres, que li siguen sol·licitades, tant per les administracions públiques com per qualsevol altra corporació pública o privada, amb interessos en l'àmbit de la salut visual, i això amb l'autorització prèvia del respectiu Col·legi.   
Per a poder ser duta a terme una campanya de prevenció o control de la visió a la Comunitat Valenciana, caldrà l'obtenció prèvia de l'autorització del Col·legi d'Òptics Optometristes.   
TÍTOL IV  
Denominació, composició i forma de l'elecció dels òrgans de govern: les seues funcions; requisits per a formar part d'ells, i les causes i procediments per a la remoció dels seus titulars. garanties per a l'admissió del vot per correu  
CAPÍTOL I  
Òrgans de govern  
Article 25. Els òrgans de govern   
El Col·legi d'Òptics Optometristes de la Comunitat Valenciana estarà regit pels següents òrgans de govern:   
a) L'Assemblea General de Col·legiats.   
b) La Junta de Govern.   
c) La Comissió Permanent.   
d) El president del Col·legi.   
Secció primera  
Assemblea general  
Article 26. L'Assemblea General de Col·legiats   
L'Assemblea General de Col·legiats és l'òrgan suprem i sobirà del Col·legi, i ostenta, per això, la màxima autoritat d'aquest; és l'expressió de la voluntat dels col·legiats, i està integrada per la totalitat d'aquests en l'exercici dels seus drets corporatius.   
Corresponen a l'Assemblea General de Col·legiats les següents atribucions bàsiques:   
a) L'aprovació o modificació dels Estatuts del Col·legi i del seu Reglament de Règim Interior.   
b) L'aprovació dels comptes de l'exercici econòmic, i els pressupostos d'ingressos i despeses; així com de la fixació de la quantia de les quotes d'entrada, ordinàries i extraordinàries, que hagen de satisfer els col·legiats.   
c) L'aprovació de la moció de censura, si és procedent, de la Junta de Govern, o de qualsevol dels seus membres, de conformitat amb el procediment establit en els presents Estatuts.   
d) I, en general, l'adopció de qualsevol classe d'acords conduents a l'èxit dels objectius i finalitats del Col·legi, tant a proposta de la Junta de Govern com dels seus col·legiats, i sempre d'acord amb el procediment que es recull en els presents Estatuts.   
Article 27. Classes d'assemblees generals   
Les assemblees generals podran ser ordinàries, extraordinàries i informatives.   
Article 28. Assemblees ordinàries   
L'Assemblea General Ordinària es reunirà almenys una vegada a l'any, i serà convocada per la Junta de Govern per a tindre lloc en el primer semestre d'aquest.   
Constitueixen les funcions de l'Assemblea General Ordinària:   
a) L'aprovació de l'acta de la reunió anterior del mateix caràcter.   
b) L'aprovació de la memòria presentada per la Junta de Govern, i resumir la seua actuació en l'any anterior.   
c) L'aprovació del compte general d'ingressos i despeses del Col·legi, referit a l'exercici econòmic anterior.   
d) L'autorització del pressupost ordinari d'ingressos i despeses, per a l'exercici econòmic següent, i, si fa al cas, dels pressupostos extraordinaris, si n'hi ha.   
e) La determinació de la quantia de les quotes d'entrada i periòdiques a abonar al Col·legi pels seus col·legiats; així com de les quotes extraordinàries que es decidisca establir, i assenyalar el fi específic d'aquestes.   
f) L'aprovació d'altres assumptes, dictàmens i proposicions, que figuren en l'orde del dia de la reunió.   
Els comptes del Col·legi podran ser examinats pels col·legiats, prèviament a celebrar-se l'Assemblea General, en el període que hi haja entre la convocatòria i 48 hores abans de la data assenyalada per a la celebració de la reunió.   
Per a l'estudi i discussió, i si fa al cas, aprovació, en l'esmentada Assemblea Ordinària, de proposicions dels col·legiats no incloses en l'orde del dia, serà necessari i imprescindible que aquestes siguen formulades per escrit signat per un nombre no inferior al deu per cent dels col·legiats censats en el moment de la convocatòria de l'Assemblea. A més a més, hi caldrà que aquestes propostes estiguen al Col·legi amb una antelació mínima de 30 dies naturals, a la data assenyalada per a la seua celebració; per tal que la proposta formulada puga ser remesa a la resta dels col·legiats.   
Article 29. Assemblees extraordinàries   
L'Assemblea General Extraordinària se celebrarà quan ho acorde el president del Col·legi, ho sol·liciten almenys tres membres de la Junta de Govern, o un mínim del deu per cent dels col·legiats censats; l'esmentada sol·licitud haurà de fer-se per escrit i dirigida al president i en aquest s'assenyalaran els assumptes que sol·liciten que siguen tractats i les propostes concretes que es desitja sotmetre a votació.   
Una assemblea general extraordinària serà la facultada per a aprovar la modificació dels Estatuts del Col·legi i el Reglament de Règim Interior o la seua modificació, i es necessitarà, per a tots aquests supòsits, que l'acord siga adoptat per majoria absoluta dels assistents a la reunió, presents o degudament representats, i els vots de la qual, per a la validesa d'aquests acords, no siga inferior, en nombre, al trenta per cent dels col·legiats censats, en el moment de ser efectuada la convocatòria.   
Article 30. Assemblees informatives   
Seran aquelles que acorde convocar el president, per tal d'informar els col·legiats de fets importants per a la professió, en què hi haurà debat però no s'adoptarà cap acord.   
Article 31. Convocatòries   
Les convocatòries per a les reunions de l'Assemblea General seran fetes per escrit, signades pel secretari i per orde del president, amb una antelació, almenys, de trenta dies per a les ordinàries, i de quinze, per a les extraordinàries i informatives.   
Les convocatòries hauran d'anar acompanyades de l'orde del dia corresponent i es cursaran directament a cada un dels col·legiats.   
Article 32. Assistents i delegació   
Els col·legiats assistents a l'Assemblea General hauran d'acreditar la seua personalitat per a ser admesos a la reunió.   
Aquells col·legiats als quals no siga possible la seua assistència personal, podran delegar la seua representació fins en tres col·legiats que consideren més idonis, i amb aquesta finalitat subscriuran l'oportuna credencial, segons el model que facilite la Secretaria del Col·legi, i en què necessàriament ha de figurar el nom de qui delega, el número de col·legiat i els noms dels companys als quals atorga la seua representació, i s'entendrà que tindrà preferència per a ostentar-la el primer sobre el segon i aquest sobre el tercer.   
Aquesta credencial haurà de lliurar-se a la Secretaria de la Junta General, amb una antelació mínima de mitja hora a l'assenyalada per al començament de la reunió, a l'efecte de la seua autentificació.   
En els actes electorals no podrà ser utilitzada la delegació de vot.   
Es procedirà a la destrucció de les credencials, una vegada transcorregut el termini legal per a la impugnació de l'acta de la reunió, i en el cas que es formule tal impugnació es conservaran aquelles fins que es resolga la qüestió amb caràcter de resolució ferma.   
Excepcionalment, i sense perjudici del personal que preste els seus serveis per al Col·legi i els assessors del mateix, segons el parer de la Junta de Govern o de la mateixa Assemblea General, podran ser invitades aquelles persones que, sense ser col·legiats, puguen aportar o exposar algun assumpte d'interés per a la professió.   
Article 33. Majories necessàries per a l'adopció d'acords   
Els acords de l'Assemblea General de Col·legiats seran adoptats per majoria de vots dels assistents i representats, llevat que siga exigit per aquests Estatuts una majoria qualificada.   
Els acords, llevat que es dispose el contrari a l'hora de ser adoptats, són immediatament executius i obliguen tots els col·legiats, encara que hagen votat en contra, i els absents. Conseqüentment, són de compliment obligatori per a tots els col·legiats censats al Col·legi, sense perjudici de la seua possible impugnació, segons s'estableix en els presents Estatuts.   
Article 34. De la forma d'adoptar els acords i la seua documentació   
Les votacions, que seran secretes quan ho demane almenys el vint per cent dels assistents a l'acte, es realitzaren en forma personal o per delegació.   
S'estendran actes de les reunions que celebre l'Assemblea General, que figuraran en el llibre corresponent, o bé mitjançant la seua informatització o extensió per qualsevol altre mitjà mecànic que garantisca la seua autenticitat.   
En tot cas, les actes aniran signades pel secretari, amb el visat del president.   
Secció segona  
Junta de Govern i president  
Article 35. Composició  
El Col·legi estarà regit per la seua Junta de Govern, que és l'òrgan encarregat de l'execució dels acords de l'Assemblea General de Col·legiats, i assumeix la direcció, administració, programació i gestió del Col·legi d'Òptics Optometristes de la Comunitat Valenciana, al qual corresponen totes les competències i atribucions necessàries per a la consecució dels fins del Col·legi i les específicament previstes en aquests Estatuts.   
La Junta de Govern del Col·legi és, en orde jeràrquic, el segon òrgan de govern, i estarà integrada pels membres següents:   
a) El president  
b) El vicepresident.   
c) El secretari.  
d) El tresorer.  
e) El comptador.   
f) Vocal primer.   
g) Vocal segon.   
h) Vocal tercer.   
i) Vocal quart.   
Tots els càrrecs de la Junta de Govern seran proveïts per elecció, per un període màxim de mandat de quatre anys, i podran ser reelegits.   
La renovació dels càrrecs de la Junta de Govern es verificarà per meitat, cada dos anys, amb subjecció al següent torn de rotació:   
- President, vicepresident, tresorer, vocal lr, vocal 2n.   
- Secretari, comptador, vocal 3r, vocal 4t.   
Són compatibles amb càrrecs en òrgans del Consell General de Col·legis Oficials d'Òptics Optometristes d'Espanya.  
Els esmentats càrrecs no tindran cap remuneració, encara que podran compensar-se les dietes o despeses ocasionades pel mitjà que en cada moment es crega oportú, a proposta de la mateixa Junta de Govern; sense perjudici que en l'Assemblea Ordinària anual es determine sobre aquest aspecte.   
La Junta de Govern podrà estar assistida, a l'efecte d'informació i assessorament, pels col·legiats o les persones que s'estime més idonis en cada cas, a requeriment d'aquella, de la Comissió Permanent o del president.  
Si queden vacants la meitat o més dels membres de la Junta de Govern, el Consell General de Col·legis Oficials d'Òptics d'Espanya completarà, de forma provisional, els llocs vacants d'entre col·legiats amb més de 25 anys d'exercici professional, i convocarà eleccions la Junta de Govern, en el termini d'un mes, per a la provisió dels càrrecs vacants.   
Article 36. Atribucions  
La Junta de Govern, a més d'assumir la plena direcció i administració del Col·legi i sense perjudici de les facultats de l'Assemblea General de Col·legiats, màxim òrgan de govern col·legial, tindrà dins del seu àmbit competencial, entre altres, les atribucions següents:   
a) Defensar els drets professionals dels òptics optometristes i del Col·legi, davant dels organismes, autoritats i tribunals de qualsevol grau i jurisdicció, dins de la demarcació territorial del Col·legi, i promoure davant d'aquells totes les qüestions que jutge beneficioses per a la professió, el Col·legi o els col·legiats.   
b) Defensar els col·legiats en l'exercici de la professió d'Òptic Optometrista.   
c) Procurar que es complisquen les disposicions legals que afecten la professió, el Col·legi i els col·legiats, els presents Estatuts, el Reglament de Règim Interior del Col·legi i tots els acords que adopten els òrgans de govern del Col·legi, i farà ús de les mesures legals que es consideren convenients per a la seua millor execució, fins i tot demanant l'auxili de les autoritats, dins de l'àmbit territorial del Col·legi, i prestant-los la seua cooperació.   
d) Adoptar qualsevol resolució que estime urgent en defensa dels interessos de la professió, del Col·legi i dels col·legiats, de la qual haurà de donar compte a l'Assemblea General de Col·legiats en la primera reunió que aquesta celebre.   
e) Decidir respecte a l'admissió de sol·licituds de col·legiació.   
f) Redactar els Estatuts del Col·legi i el seu Reglament de Règim Interior o les modificacions d'aquests, per a sotmetre'ls a l'aprovació de l'Assemblea General de Col·legiats.   
g) Exercir les facultats disciplinàries respecte als col·legiats, de conformitat amb les previsions d'aquests Estatuts.   
h) Suspendre els actes que considere nuls de ple dret.   
i) Acordar la celebració de l'Assemblea General de Col·legiats, ja siga ordinària o extraordinària; assenyalar el lloc, dia i hora i establir l'orde del dia d'aquesta.   
j) Examinar i visar el compte d'ingressos i despeses que formule el tresorer, els pressupostos que confeccionen el tresorer i el comptador i la memòria que redacte el secretari, per tal de sometre'ls a la preceptiva aprovació de l'Assemblea General de Col·legiats, i proposar a aquesta la quantia de les quotes d'entrada i periòdiques a satisfer pels col·legiats, així com proposar l'establiment de quotes extraordinàries i la finalitat d'aquestes.   
k) Decidir la periodicitat i forma de recaptació de les quotes col·legials.   
1) Convocar les eleccions dels càrrecs de la mateixa Junta.   
m) Administrar, cuidar, defensar, recaptar i distribuir els fons econòmics del Col·legi; obrir i gestionar els comptes bancaris necessaris i constituir i cancel·lar depòsits; adquirir, gravar i alienar qualsevol classe de béns mobles, títols o valors, per a invertir tot o part del capital social del Col·legi, i fer-ho preferentment en fons públics.   
n) Administrar els béns patrimonials del Col·legi i realitzar qualsevol classe d'actes d'adquisició, alienació i gravamen de béns immobles. Per a realitzar qualsevol d'aquests actes, excepte el d'administració, hi caldrà l'acord, amb el vot favorable de les tres quartes parts dels membres que integren la Junta de Govern. En el cas de l'adquisició, alienació o gravamen d'immobles, caldrà també l'autorització de l'Assemblea General de Col·legiats.   
o) Impedir, mitjançant les accions legals que procedisquen, l'exercici de la professió d'Òptic Optometrista als qui no reunisquen les condicions legals establides a aquest efecte, i denunciar, si fa al cas, els intrusos davant de les autoritats i tribunals competents.   
p) Designar, en cas de litigi, els advocats i procuradors que hagen de defensar i representar els interessos de la professió i del Col·legi davant de qualsevol classe d'autoritats i tribunals, sense cap limitació.   
q) Concedir mencions i distincions a qui estime pertinent, i proposar a la Junta de Govern del Consell General la concessió de distincions en l'àmbit estatal.   
r) Crear les comissions que considere necessàries per a l'estudi, gestió i resolució de qualsevol assumpte de caràcter professional o col·legial.  
s) Assenyalar la quantia de les dietes o despeses dels membres dels òrgans rectors del Col·legi, per la seua assistència a reunions.  
t) Delegar aquelles de les seues funcions que estime pertinents en la Comissió Permanent i en el president.   
u) Designar els representants del Col·legi davant del Consell General de Col·legis Oficials d'Òptics Optometristes d'Espanya   
v) En general, totes les que li siguen encomanades expressament per l'Assemblea General de Col·legiats.   
Article 37. Reunions, convocatòries, acords i votacions i actes   
La Junta de Govern del Col·legi es reunirà, com a mínim, una vegada al semestre i totes les vegades que calga a judici del president o de la Comissió Permanent, o a sol·licitud de tres dels membres de la mateixa Junta.   
En una de les seues reunions, dins del primer semestre de l'any, s'examinarà i visarà el compte general d'ingressos i despeses, la memòria i els pressupostos per a sotmetre'ls a la preceptiva aprovació de l'Assemblea General de Col·legiats.   
Les reunions quedaren vàlidament constituïdes quan es troben presents, com a mínim, la meitat més un dels seus membres.   
L'assistència a les reunions és obligatòria per a tots els membres de la Junta, no serà possible la delegació, i s'haurà de comunicar prèviament, si fa al cas, la impossibilitat d'acudir-hi.   
Les convocatòries per a les reunions de la Junta de Govern del Col·legi es faran per escrit signat pel secretari, per orde i amb el visat del president, i acompanyades de l'orde del dia corresponent, amb una antelació mínima de set dies i es cursaran directament a tots els seus membres. En casos d'urgència es podrà convocar amb una antelació mínima de tres dies.   
No podran prendre's acords sobre assumptes que no figuren en l'orde del dia, llevat que, constituïda la Junta de Govern amb tots els seus membres, decidisquen, per unanimitat, estudiar-los i adoptar acords sobre aquests. I, en aquest cas, seran plenament vàlids els acords presos per majoria dels membres presents, llevat de les ocasions en què es requerisca una majoria específica. Tindrà vot personal cada un dels seus membres, i decidirà, en cas d'empat, el vot de qualitat del president.   
Les votacions podran ser secretes, quan en la reunió així ho decidisca el president o almenys ho sol·liciten quatre dels membres assistents a aquesta.   
Els acords de la Junta de Govern, llevat de previsió en contra a l'hora d'adoptar-los, són immediatament executius.   
Seran esteses actes de les reunions pel secretari, amb el visat del president, i s'estendran en el llibre corresponent, amb independència que la Junta acorde la seua informatització o extensió per qualsevol altre mitjà mecànic.   
De les esmentades actes es remetrà còpia a tots els membres de la Junta, en el termini màxim de deu dies.   
Article 38. President   
Correspon al president ostentar la màxima representació del Col·legi i de tots els seus òrgans de govern, davant dels poders públics, tribunals de qualsevol classe i jurisdicció, dins de la demarcació territorial del Col·legi, entitats, corporacions i persones jurídiques o naturals de qualsevol orde.   
Tindrà, a més, les següents facultats, atribucions i obligacions:   
a) Vetlar pel més exacte compliment de les disposicions legals, de quant es preveu en els presents Estatuts i de les resolucions o acords que adopten les autoritats i els òrgans de govern del Col·legi.   
b) Dirigir el Col·legi i els seus òrgans rectors.   
c) Com a representant màxim del Col·legi, podrà atorgar els mandats de poder que calguen a favor de procuradors i de qualssevol altre professional, i designar lletrats per a litigar o per a exercitar accions de qualsevol orde o classe, sense cap limitació, que afecten la professió i els interessos del Col·legi i dels col·legiats, i formular, a aquest efecte, tot tipus d'accions, excepcions i recursos en els processos que el Col·legi promoga o en què siga part, davant de les autoritats, organismes i tribunals de qualsevol grau i jurisdicció.   
d) Autoritzar, amb la seua signatura, les comunicacions oficials; revisar la correspondència i el funcionament dels serveis administratius quan ho estime convenient, i actuar en qualsevol classe d'assumptes en què el Col·legi haja d'intervindre; podrà delegar part de les seues atribucions en el vicepresident, quan ho estime necessari.   
e) Fixar l'orde del dia de totes les reunions dels òrgans de govern del Col·legi i de les comissions; convocar-les i presidir-les; dirigir els seus debats i obrir, suspendre i tancar les sessions d'aquestes, i dirimir, amb el seu vot de qualitat, els empats que resulten en les votacions que s'hi produïsquen.   
f) Proposar a la Comissió Permanent el nomenament dels membres de la Junta de Govern del Col·legi, que formaran part de les comissions o ponències que calguen per al millor estudi i resolució dels assumptes que interessen al Col·legi. Per a formar-ne part podran igualment nomenar qualsevol col·legiat que no siga membre d'òrgans de govern col·legial.   
g) Denunciar i demandar, davant dels tribunals de Justícia o davant dels organismes públics competents, les persones que exercisquen actes de la professió d'Òptic Optometrista sense tindre la titulació necessària, ni cap dret legal per a això.   
h) Autoritzar, amb el seu vistiplau, les convocatòries i les actes de totes les reunions que se celebren i visar els certificats que expedisca el secretari i els informes que emeten els òrgans directius i del Col·legi o algun dels seus membres.   
i) Resoldre les consultes que li formulen els col·legiats, i podrà delegar en un altre membre de la Junta l'esmentada atribució, en el cas que ho estime oportú.   
j) Convocar les eleccions dels membres de la Junta de Govern.   
k) Ordenar els pagaments que hagen d'efectuar-se a càrrec dels fons del Col·legi, i autoritzar-ne la retirada de fons.   
l) Suspendre els actes que considere nuls de ple dret i donar compte d'això a la Junta de Govern, en la primera reunió que aquesta celebre.   
m) Les facultats que expressament li delegue la Junta de Govern.   
n) Adoptar qualsevol resolució que estime urgent en defensa dels interessos de la professió, del Col·legi i dels seus col·legiats, i hauran de donar-ne compte a la Junta de Govern en la seua primera reunió, per a la seua aprovació.   
Article 39. Vicepresident   
El vicepresident durà a terme totes aquelles funcions que li conferisca el president, i assumirà totes les d'aquest en cas de vacant, renúncia, incompatibilitat, abstenció, recusació, absència, vacances, malaltia, defunció o qualsevol altre supòsit d'anàloga naturalesa.   
Si no pogueren exercir la presidència del Col·legi ni el president ni el vicepresident, a causa d'impediment justificat o causa legal, exercirà les seues funcions el membre de la Junta de Govern més antic, i en cas d'empat, el de major edat.   
Article 40. Secretari   
Correspon al secretari:   
a) Executar els acords de l'Assemblea General de Col·legiats, Junta de Govern i Comissió Permanent, així com les resolucions que, d'acord amb aquests Estatuts, adopte el president.   
b) Donar compte al president de totes les sol·licituds i comunicacions que es reben al Col·legi.   
c) Informar la Junta de Govern i els seus membres, amb facultat d'iniciativa, de tots els assumptes que siguen de la competència dels òrgans rectors del Col·legi, i auxiliar en la seua missió el president, i orientar i promocionar quantes iniciatives d'orde tecnicoprofessional hagen d'adoptar-se.   
d) Redactar, per a presentar-la a la Junta de Govern, la Memòria que reculla les activitats desenvolupades durant l'exercici anterior pels òrgans de govern del Col·legi.   
e) Redactar, expedir i signar, amb el visat del president, qualsevol classe de certificats i les convocatòries per a tot tipus de reunions d'òrgans de govern del Col·legi, així com les actes d'aquestes reunions.   
f) Portar els llibres d'actes, de registre i fitxers necessaris, i tindre a càrrec seu l'arxiu i el segell del Col·legi.   
g) Signar tota la correspondència, llevat d'aquella que es reserve el president o siga convenient que porte la seua signatura.   
h) Dirigir els serveis administratius del Col·legi, i ostentar la direcció del seu personal i assenyalar als empleats les normes d'actuació necessàries per al millor funcionament dels esmentats serveis, i proposar al president i a la Comissió Permanent, quan ho estime necessari, les iniciatives que jutge convenients per a aconseguir un òptim funcionament de la secretària, així com el nomenament, substitució o destitució d'empleats, previ el compliment de les fórmules i accions legals que pertoquen en cada cas.   
Article 41. Tresorer   
Correspon al tresorer:  
a) Custodiar els fons del Col·legi, que recaptarà i administrarà, i ingressar-los i retirar-los conjuntament amb el president en els comptes bancaris oberts a aquest efecte, i de la mateixa manera constituir i cancel·lar depòsits, quan ho acorde la Junta de Govern.   
b) Portar, amb l'ajuda i col·laboració del personal administratiu, la comptabilitat del Col·legi.   
c) Formalitzar, i sotmetre a discussió i visat de la Junta de Govern, el compte general d'ingressos i despeses i redactar, conjuntament amb el comptador, el pressupost d'ingressos i despeses per a l'exercici econòmic, i tot això ho ha de sotmetre l'esmentada Junta de Govern a l'aprovació definitiva de l'Assemblea General de Col·legiats.   
d) Informar el president la Junta de Govern de la situació econòmica del Col·legi, quan se'l requerisca amb aqesta finalitat.   
e) Exercir les funcions del secretari en cas d'absència justificada d'aquest.   
Article 42. Comptador  
És competència del comptador:   
a) Inspeccionar la comptabilitat del Col·legi i portar l'inventari detallat dels béns del mateix.   
b) Intervindre en les operacions relacionades amb els comptes bancaris i les ordes de pagament donades pel president. I està facultat, en tot moment, per a prendre totes les mesures que calguen per a salvaguardar amb eficàcia els fons del Col·legi.   
c) Figurar com a cotitular en els comptes i depòsits bancaris.   
d) Confeccionar, conjuntament amb el tresorer, i presentar en la Junta de Govern, els pressupostos d'ingressos i despeses, per a sotmetre'ls a l'aprovació definitiva de l'Assemblea General de Col·legiats.   
e) Informar la Junta de Govern i el president de l'estat econòmic i financer del Col·legi.   
Article 43. Vocals   
Els vocals tindran com a funcions:   
a) Col·laborar en els treballs de la Junta de Govern, i exercir les funcions que els siguen assignades.   
b) Formar part de les comissions o ponències que es constituïsquen per a l'estudi i desenvolupament de qüestions o assumptes determinats.   
Article 44. Pèrdua de la condició de membres de la Junta de Govern   
Es perdrà la condició de membre de la Junta de Govern per les causes següents:   
a) Per renúncia de l'interessat.   
b) Per nomenament per a càrrec públic o privat, que segons el parer de la Junta de Govern siga incompatible amb la de membre d'aquesta.   
c) Per condemna, mitjançant sentència ferma, que comporte la inhabilitació per a càrrec públic o col·legial.  
d) Per sanció ferma, recaiguda en expedient disciplinari, per falta greu o molt greu, d'acord amb els presents Estatuts.  
e) Per pèrdua de condició de col·legiat.   
f) Per expiració del termini per al qual van ser elegit o reelegit.   
Article 45. Dietes i despeses de viatge   
A tots els membres de la Junta de Govern que assistisquen a les reunions, així com als qui hi acudisquen com a representants de comissions, els seran abonats per la Tresoreria del Col·legi les despeses de desplaçament que això els ocasione en el mitjà de transport públic utilitzat, o el quilometratge recorregut, si utilitza vehicle privat, així com les dietes corresponents.   
La quantia, tant de les dietes com de les despeses de desplaçament, i sense perjudici del que s'acorde cada any amb motiu de l'aprovació dels pressupostos, la fixarà la Junta de Govern, i les seues normes de percepció es desenvoluparan en el Reglament de Règim Interior.   
Secció tercera  
La Comissió Permanent  
Article 46. Composició   
Dins de la Junta de Govern del Col·legi, i quan així específicament ho decidisca aquesta, es constituirà una Comissió Permanent, que estarà integrada:  
a) Pel president.   
b) Pel vicepresident.   
c) Pel secretari.   
d) Pel tresorer.   
e) Pel comptador.   
Article 47. Reunions, convocatòries, acords i actes   
La Comissió Permanent, per delegació de la Junta de Govern, tindrà les atribucions següents:   
a) Tramitar i resoldre els expedients de col·legiació, i procedir en la forma establida en els presents Estatuts.   
b) Executar els acords adoptats per l'Assemblea General de col·legiats i per la Junta de Govern del Col·legi, i seguir les directrius marcades per ambdós òrgans de govern.   
c) Adoptar qualsevol resolució que estime urgent en defensa dels interessos de la professió d'òptic optometrista, del Col·legi o dels col·legiats, fins i tot l'obertura d'expedients disciplinaris, i de l'esmentat acord donarà compte a la Junta de Govern en la primera reunió que aquesta celebre.   
d) Elaborar i aprovar les normes necessàries per a l'òptim funcionament dels serveis administratius del Col·legi.   
e) Vetlar pel més exacte compliment dels Estatuts del Consell General de Col·legis Oficials d'Òptics Optometristes d'Espanya i els presents Estatuts, el Reglament de Règim Interior i les normes complementàries d'aquell que puguen establir-se.   
f) Nomenar, substituir o destituir els empleats que presten els seus serveis al Col·legi, mitjançant un acord adoptat per majoria simple dels components de la Comissió, de l'acord del qual informarà de forma immediata tots els membres de la Junta de Govern.   
g) Evacuar els informes previstos en l'article 10 del Decret 41/2002, de 5 de març, de la Generalitat Valenciana.   
h) Qualsevol altra atribució que delegue la Junta de Govern o li assigne l'Assemblea General de col·legiats.   
La Comissió Permanent es reunirà totes les vegades que calga, a criteri del president, o el vicepresident en absència d'aquest, o quan ho sol·liciten almenys tres dels seus membres.   
Les convocatòries per a les seues reunions es faran amb les mateixes formalitats que per a les de la Junta de Govern, amb una antelació del menys cinc dies. En casos d'urgència, la convocatòria podrà fer-se verbalment a cada un dels seus membres i sense respectar l'antelació establida.  
De totes les convocatòries s'enviarà còpia als membres de la Junta de Govern, per a la seua informació.  
Per a constituir-se i poder deliberar, caldrà l'assistència de la majoria dels components de la Comissió. Els acords seran presos per majoria dels presents i no podrà adoptar-se cap sobre assumptes que no figuren en l'orde del dia, llevat que, constituïda la Comissió Permanent amb tots els seus membres, es decidisca, per unanimitat, estudiar-los i adoptar acords sobre ells i, en aquest cas, aquests seran plenament vàlids.   
Les actes seran esteses en un llibre especial pel secretari, visades pel president, amb independència que la Junta de Govern acorde la seua informatització o extensió per qualsevol altre mitjà mecànic. En tot cas, sempre aniran signades pel secretari, amb el visat del president o vicepresident. D'aquestes actes es remetrà una còpia a tots els membres de la Junta de Govern.   
Dels acords o decisions que adopte es donarà compte a la Junta de Govern, per a ser ratificats per aquesta, si és procedent, en la primera reunió que celebre. La Junta de Govern, si fa al cas, podrà revocar els acords que siguen adoptats per la seua Comissió Permanent.   
Els assistents a les reunions d'aquesta Comissió percebran les dietes i despeses de desplaçament que establisca la Junta de Govern.   
Secció quarta  
Dels delegats locals, comarcals i provincials  
Article 48   
La Junta de Govern podrà designar un delegat provincial, comarcal o local, si fa al cas, en aquelles províncies, comarques o municipis, que per raó del nombre de col·legiats que hi resideixen, faça convenient mantindre un contacte més pròxim i immediat.   
Les funcions dels delegats seran aquelles que els delegue la Junta de Govern.   
Els membres de la Junta de Govern també podran ser designats delegats.   
CAPÍTOL III  
Elecció dels òrgans de govern  
Article 49. Condicions per a ser elegible i elector  
Els càrrecs de la Junta de Govern es proveiran per elecció lliure, directa i secreta, en què podran participar tots els col·legiats, d'acord amb el procediment que assenyalen aquests Estatuts.   
Amb caràcter general, són requisits exigibles a tota persona que vullga formar part de la Junta de Govern, estar col·legiat com a exercent resident a la Comunitat Valenciana; portar com a mínim tres anys inscrit al Col·legi, i no estar incurs en sancions disciplinàries fermes per faltes greus, ni inhabilitat per sentència ferma per a l'exercici de la professió o càrrec públic, o trobar-se sotmés a qualsevol altra prohibició o incapacitat legal o estatutària. Així mateix, haurà d'estar al corrent en les seues obligacions de caràcter econòmic amb el Col·legi.   
Al càrrec de vocal quart podran presentar-se col·legiats no exercents amb almenys un any d'antiguitat, i seran exigibles la resta dels requisits.   
Tindran la condició d'electors tots els col·legiats.   
Article 50. Procediment electoral   
El procediment electoral es regirà pel que disposen els articles següents i pel que preveu la Llei Reguladora del Règim Electoral General.   
Article 51. Convocatòria d'eleccions   
Les eleccions seran convocades pel president. La convocatòria es realitzarà amb una antelació mínima de dos mesos anteriors a la data designada.   
Article 52. Presentació de candidatures   
Després de la convocatòria d'eleccions, els col·legiats tindran un mes de termini per a presentar les seues candidatures, que hauran de ser recolzades per, almenys, deu col·legiats, els quals subscriuran la candidatura.   
Article 53. Aprovació de les candidatures   
La Comissió Permanent haurà d'aprovar o no, les candidatures presentades en el termini màxim de deu dies, després de la finalització de l'atorgat per a la presentació de candidatures.   
Article 54. Candidatura única   
En el cas que per a tots o algun dels òrgans de govern o es presentara una candidatura, la mateixa Comissió Permanent que resolga la seua aprovació proclamarà electe al candidat o candidats únics.  
Article 55. Constitució de la Mesa   
La Mesa Electoral es constituirà abans de l'inici de l'elecció i comptarà amb tres membres: president, secretari i vocal, que seran designats per la Comissió Permanent que aprove les candidatures.   
Podran constituir-se una o més meses electorals.   
Article 56. Funcions de la Mesa Electoral   
Són funcions de la Mesa Electoral:   
- Vigilar el procés electoral i la seua adequació als Estatuts.   
- Estendre acta del desenvolupament i resultat de les eleccions.   
- Resoldre els recursos i incidents que es plantegen durant la votació i escrutini.   
Article 57. Interventors   
Cada un dels candidats podrà designar un interventor o actuar ell mateix com a tal.   
Article 58. Votació   
Els col·legiats podran exercir el seu dret al vot de forma personal o per correu.   
Hi haurà dues urnes en cada mesa, una per a arreplegar el vot dels col·legiats exercents i, una altra, per als no-exercents.   
Per a exercir el dret al vot de forma personal, caldrà comparéixer davant de la Mesa Electoral, i acreditar la seua condició de col·legiats mitjançant l'exhibició del carnet col·legial, del document nacional d'identitat o del passaport.   
Per a exercir el vot per correu hauran de remetre la seua papereta de vot dins d'un sobre i aquest, al seu torn, en un altre sobre a l'exterior del qual hauran de figurar les dades personals del votant i la seua signatura, i contindrà, a l'interior, el sobre del vot i una fotocòpia del seu document nacional d'identitat.   
El vot emés per correu haurà d'estar a disposició de la Mesa Electoral abans de donar per finalitzada la votació. Tot vot rebut després d'aqueix moment no serà computat.   
Article 59. Escrutini   
S'iniciarà l'escrutini immediatament després de finalitzar la votació. El president de la Mesa Electoral obrirà cada un dels sobres dient, de viva veu, el nom del candidat o candidats, i exhibirà la papereta a la resta d'integrants de la Mesa Electoral i interventors.   
TÍTOL V  
Règim econòmic i forma de control de les despeses  
Article 60. Ingressos i despeses   
Per a atendre les despeses de manteniment dels serveis del Col·legi d'Òptics Optometristes de la Comunitat Valenciana, el seu sosteniment i per al compliment dels seus fins, previstos i detallats en els presents Estatuts, comptarà aquest amb els següents recursos econòmics:   
a) Amb l'import que es recapte per la quota d'entrada que abonen els col·legiats, que serà fixada per l'Assemblea General de Col·legiats.   
b) Amb l'import que es recapte per la quota periòdica que abonen els col·legiats, que serà fixada per l'Assemblea General de Col·legiats.   
c) Amb l'import de les quotes extraordinàries que l'Assemblea General de Col·legiats fixe, que es destinarà exclusivament als fins per als quals concretament s'acorden.   
d) Els ingressos que puga obtindre pels seus mitjans, com ara publicacions, impresos, dictàmens, assessoraments, etc.   
e) Els donatius, subvencions, o altres de semblant naturalesa, que siguen concedits al Col·legi per qualsevol persona física o jurídica, i els béns mobles o immobles que per herència, donació o qualsevol altre títol no lucratiu entren a formar part del patrimoni del Col·legi.   
f) Les rendes i fruits de qualsevol classe de béns i drets que posseïsca el Col·legi.   
g) Qualsevol altre tipus d'ingrés que legalment procedisca.   
Si no foren aprovats els pressupostos ordinaris per l'Assemblea General de Col·legiats, es consideraran automàticament prorrogats els de l'exercici econòmic anterior.   
Per a disposar dels fons del Col·legi, hi caldran, conjuntament, dues signatures de membres de la Comissió Permanent, i hauran de ser, almenys, una d'aquestes, del president, del tresorer o del comptador.   
L'excedent dels fons del Col·legi, que es derive de cada exercici pressupostari, podrà ser invertit en la forma que crega oportú la Junta de Govern, però sempre evitant operacions financeres que comporten riscos i sempre en benefici dels interessos del Col·legi.   
Article 61. Control de les despeses   
El Col·legi, en cada exercici pressupostari, haurà de sotmetre els seus comptes a censura o auditoria, en la forma que establisca l'Assemblea General de Col·legiats, sense perjudici de la funció fiscalitzadora que corresponga als organismes públics legalment habilitats per a això.  
TÍTOL VI  
Tipificació de les infraccions i sancions, procediment disciplinari  
i òrgans competents per a la seua aplicació  
Article 62. Principis generals   
Els col·legiats estaran subjectes a responsabilitat disciplinària en cas d'infracció dels seus deures professionals, i això sense perjudici de la responsabilitat penal, civil o de qualsevol altre tipus, en què poden incórrer pels mateixos actes.   
Només podran imposar-se sancions disciplinàries en virtut d'un expedient instruït a aquest efecte; d'acord amb el procediment establit en aquest capítol.   
La potestat sancionadora correspon a la Junta de Govern.   
Els acords sancionadors seran executius, quan posen fi a la via administrativa.   
Article 63. Classificació de la faltes   
Les faltes disciplinàries es classifiquen en molt greus, greus i lleus.   
1. Són faltes molt greus:   
a) L'exercici de la professió sense estar col·legiat en qualitat d'exercent en el col·legi corresponent.   
b) La col·laboració, l'encobriment o l'empara per a l'exercici, de les activitats pròpies de la professió d'òptic optometrista, per part de qui no reunisca els requisits necessaris.   
c) La negligència professional inexcusable.   
d) La comesa de delictes, en qualsevol grau de participació, en ocasió de l'exercici professional.   
e) La reiteració de dues o més faltes greus.   
f) Els actes o les omissions que constituïsquen ofensa greu a la dignitat i conducta exigible, quant a la professió.   
2. Són faltes greus:   
a) L'incompliment de qualsevol norma estatutària o dels acords adoptats pels òrgans de govern del Col·legi, llevat que constituïsca falta d'una altra entitat.   
Hem d'entendre ací inclòs la falta de pagament de qualssevol de les quotes col·legials.   
b) L'incompliment dels deures professionals de l'òptic optometrista, amb dany per al prestigi de la professió o dels legítims interessos de tercers.   
c) Els actes de desconsideració amb els membres de la Junta de Govern, quan actuen en l'exercici de les seues funcions i també amb la resta dels col·legiats en la mateixa situació.   
d) La reincidència en falta lleu.   
e) Ocultació, simulació o falsificació de dades, que el Col·legi haja de conéixer en l'exercici de les seues funcions.   
f) Actuacions públiques en notori desprestigi de la professió o d'altres professionals, o amb menyspreu de l'autoritat legítima del Col·legi.   
g) Els actes relacionats en l'apartat 1 anterior, quan no tinguen prou entitat per a ser considerats com a molt greus.   
3. Són faltes lleus:  
a) La negligència en el compliment de normes estatutàries.   
b) Les xicotetes infraccions dels deures que la professió imposa.   
c) La falta de compliment, en el temps i la forma que s'assenyale, de requeriments formulats pels òrgans de govern del Col·legi.   
d) Els actes relacionats en l'apartat 2 anterior, quan no tinguen prou entitat per a ser considerats com a greus.   
En cap cas no es considerarà falta la inassistència del col·legiat a les assemblees o reunions a què siga convocat.   
Article 64. Sancions disciplinàries   
Les faltes seran sancionades d'acord amb la seua importància, amb les sancions següents:   
1. Per faltes molt greus:   
a) Expulsió del Col·legi.   
b) Suspensió de l'exercici de la professió per temps d'un any i un dia a quatre anys.   
c) Inhabilitació per a l'exercici de càrrecs col·legials en la Junta de Governm per un temps d'entre cinc anys i un dia a vuit anys.   
d) Multa de set a deu vegades l'import de la quota anual.   
2. Per faltes greus:   
a) Suspensió de l'exercici de la professió d'un mes a un any.  
b) Inhabilitació per a l'exercici de càrrecs col·legials en la Junta de Govern, per un termini no superior a cinc anys.   
c) Multa de quatre a sis vegades l'import de la quota anual.   
d) Amonestació, per escrit, amb advertència de suspensió.   
3. Per faltes lleus:   
a) Multa d'una a tres vegades l'import de la quota.   
b) Amonestació escrita.   
c) Reprensió privada.   
d) Amonestació verbal.   
Article 65. Iniciació del procediment disciplinari   
El procediment disciplinari serà iniciat per acord de la Junta de Govern d'ofici quan, per denúncia o per qualsevol altre mitjà, haja tingut coneixement de la comesa d'un fet que puga ser constitutiu de falta.   
Article 66. Tramitació del procediment   
1. Abans de l'acord d'inici de l'expedient, la Junta de Govern podrà obrir o ordenar un període d'informació prèvia, per un termini màxim de dos mesos, per tal d'esbrinar les circumstàncies concurrents que puguen meréixer la qualificació de falta i els possibles subjectes responsables.   
2. En l'acord d'iniciació de l'expedient disciplinari es nomenarà un instructor i un secretari, els quals estaran obligats a mantindre en secret totes les actuacions que es practiquen al llarg de l'expedient fins a la seua resolució, respecte a totes aquelles persones que no siguen el mateix interessat.   
3. L'instructor ordenarà d'ofici, o a instàncies de part, la pràctica de les proves i actuacions que conduïsquen a l'esbrinament dels fets i les responsabilitats susceptibles de sanció i, a la vista de les actuacions d'esbrinament inicial practicades, formularà el plec de càrrecs amb el contingut següent:   
a) L'exposició dels fets imputats.   
b) La infracció o les infraccions que aquests fets puguen constituir, amb indicació de la normativa estatutària vulnerada.  
c) Les sancions aplicables.   
d) L'òrgan competent per a imposar la sanció.   
e) Els danys i perjudicís que puguen haver-se ocasionat, si és possible.   
f) Les mesures provisionals que convinga adoptar, quan calguen.   
4. Si de les diligències i les proves inicials practicades no resulta acreditada l'existència d'infracció o cap responsabilitat personal, no es formularà plec de càrrecs i es proposarà directament el sobreseïment de l'expedient.   
Aquesta resolució es notificarà als interessats que hagueren formulat la corresponent denúncia.   
5. El plec de càrrecs, juntament amb l'acord d'iniciació de l'expedient disciplinari, es notificarà als interessats, i se'ls atorgarà un termini de quinze dies per a formular al·legacions i proposar les proves que intenten valdre's per a la defensa dels seus drets o interessos, i també per a exercir el dret de recusació respecte a les persones nomenades com a instructor i secretari.   
La recusació serà resolta per Junta de Govern, en el termini de set dies. Aquesta resolució no serà objecte de cap recurs. Si l'interessat no formula al·legacions, ni es proposa pràctica de prova, el plec de càrrecs tindrà el caràcter de proposta de resolució, i no procedirà més notificació a l'interessat que la resolució sancionadora d'aquesta.   
6. L'instructor, en el termini de deu dies, ordenarà la pràctica de la prova o les proves proposades, les despeses de les quals aniran a càrrec de qui les proposa. Únicament podran declarar-se improcedents aquelles proves que no tinguen relació amb els fets objecte de l'expedient. La declaració d'improcedència de la prova haurà de ser motivada.   
7. Transcorregut el termini assenyalat en l'apartat cinqué, i després de l'eventual pràctica de la prova, l'instructor formularà la corresponent proposta de resolució, que expressarà la sanció o les sancions que al seu criteri hagen d'imposar-se i els preceptes estatutaris o col·legials que les establisquen, els pronunciaments relatius a l'existència dels danys i perjudicís que hagen resultat acreditats, l'òrgan que imposarà la sanció i el precepte que atorga aquesta competència.   
8. La proposta de resolució es notificarà als interessats perquè, en el termini de deu dies, puguen presentar noves al·legacions.  
9. Una vegada complits tots els tràmits anteriors, l'instructor elevarà l'expedient a la Junta de Govern, que haurà de dictar una resolució motivada, i decidirà totes les qüestions que plantegen els interessats i les que es deriven de l'expedient. No s'acceptaran fets ni fonaments diferents dels que van servir com a base per al plec de càrrecs i la proposta de resolució, amb independència de la seua diferent valoració jurídica.   
10. Contra la Resolució que pose fi a l'expedient, l'interessat podrà interposar recurs d'alçada davant del Consell General de Col·legis Òptics Optometristes, en el termini d'un mes, comptador des de l'endemà de la data de la seua notificació.   
11. Les resolucions sancionadores no seran executives fins que no haja recaigut, expressament o presumptament, resolució del recurs d'alçada, o haja transcorregut el termini per a interposar-lo sense que aquest s'haja presentat.   
En aquests supòsits, les resolucions podran adoptar les disposicions cautelars necessàries per a garantir l'eficàcia mentre no siguen executives.   
12. Contra la resolució que dicte el Consell General de Col·legis d'Òptics Optometristes, l'interessat podrà interposar recurs contenciós administratiu davant de la Jurisdicció Contenciosa Administrativa.   
13. Quan el denunciat fóra membre de la Junta de Govern, la denúncia es remetrà al Consell General de Col·legis d'Òptics Optometristes per a la incoació, tramitació i resolució de la informació prèvia i, si fa al cas, de l'expedient.   
Article 67. Extinció de la responsabilitat disciplinària   
Prescripció i cancel·lació de sancions.  
1. De les faltes: les faltes prescriuran:   
a) Si són lleus, als sis mesos.  
b) Les greus, als dos anys.   
c) Les faltes molt greus, als tres anys.  
Els terminis de prescripció començaran a comptar-se a partir del dia en què s'hagueren presumptament comés.   
1. De les sancions: les sancions disciplinàries prescriuran:   
a) Per faltes lleus, als sis mesos.  
b) Per faltes greus, als dos anys.   
c) Per faltes molt greus, als tres anys.   
Els terminis de prescripció començaran a comptar a partir de l'endemà que adquirisca fermesa la resolució per la qual s'imposa la sanció.   
La baixa com a col·legiat no extingeix la responsabilitat contreta durant el període de pertinença a aquest, encara que determinarà la impossibilitat d'executar la sanció imposada. En aquest supòsit, quedarà en suspens l'execució de la sanció, i serà comunicada al col·legi corresponent, si el sancionat causa alta en qualsevol altre Col·legi d'Òptics Optometristes d'Espanya. A aquest efecte, es donarà coneixement al Consell General de Col·legis d'Òptics Optometristes de la sanció imposada i de la falta de compliment d'aquesta.   
A instàncies de part interessada, la Junta de Govern podrà acordar la cancel·lació de l'anotació de les sancions disciplinàries en l'expedient col·legial, en consideració a la gravetat de la sanció. Per tal de formular aquella petició caldrà el transcurs de més de tres anys, des de la finalització dels efectes de la sanció imposada.   
TÍTOL VII  
Règim de recursos dels col·legiats davant   
de les resolucions del Col·legi  
Article 68. Règim jurídic dels actes i acords adoptats pels òrgans de govern   
1. El règim jurídic dels actes i acords, adoptats pels òrgans de govern del Col·legi, en quant estiguen sotmesos al dret administratiu, s'ajustaran al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; a la Llei 2/1974, de 13 de febrer, de Col·legis Professionals, a la Llei 6/1997, de 4 de desembre, de Consells i Col·legis Professionals de la Comunitat Valenciana, als presents Estatuts i als Estatuts del Consell General de Col·legis d'Òptics Optometristes d'Espanya.   
2. Els actes i resolucions subjectes a dret administratiu emanats del Col·legi no posen fi a la via administrativa.   
3. Contra les resolucions dels òrgans de govern del col·legi i els actes de tràmit, si aquests últims decidiren directament o indirectament sobre fons de l'assumpte i determinaren la impossibilitat de continuar el procediment, caldrà interposar, amb caràcter potestatiu, recurs d'alçada, en el termini d'un mes, davant del Consell General de Col·legis d'Òptics Optometristes d'Espanya.   
El recurs es presentarà davant de la mateixa Junta de Govern del Col·legi que l'elevarà al Consell General, amb els seus antecedents i l'informe que procedisca i dins dels deu dies següents a la data de presentació. En formular-se el recurs, la part recurrent podrà sol·licitar la suspensió de l'acord recorregut.   
4. Contra els acords en matèria d'eleccions, que no tinga un altre recurs o termini previst especialment, podrà interposar-se recurs d'alçada, en el termini excepcional de deu dies hàbils, per mitjà d'un escrit que es presentarà al Col·legi, que el remetrà amb el seu informe i els antecedents que van donar lloc a l'acord, al Consell General de Col·legis, en el termini de tres dies hàbils, per a la seua tramitació i resolució, d'acord amb els seus Estatuts Generals.   
Article 69. Notificació dels acords   
Els acords que s'adopten i que afecten situacions personals hauran de ser notificats als interessats, i se'ls comunicarà els recursos que poden interposar en contra l'òrgan col·legial o judicial, davant del qual hagueren de formular-se i el termini per a interposar-los.   
Article 70. De l'execució dels acords   
Tots els acords de l'Assemblea General de Col·legiats, i de la Junta de Govern, seran immediatament executius, llevat de l'acord motivat en contra, pres pel mateix òrgan que els va adoptar.   
TÍTOL VIII  
Procediment de segregació o dissolució  
Article 71. Segregació, fusió o absorció   
La segregació o, si fa al cas, la fusió o l'absorció, requerirà acord adoptat en Assemblea General Extraordinària, expressament convocada a aquest efecte, a què haurà de concórrer un nombre de col·legiats no inferior al vint-i-cinc per cent dels col·legiats.   
Per a la seua aprovació s'haurà d'obtindre el vot favorable de la meitat més un dels assistents, presents o representats, i complir la resta de requisits previstos en l'article 8 de la Llei 6/l997, de 4 de desembre, de la Generalitat Valenciana de Col·legis Professionals, així com amb el Reglament de desplegament d'aquesta, aprovat pel Decret 4/2002, de 8 de gener.   
Article 72. Dissolució   
La dissolució del Col·legi d'Òptics Optometristes de la Comunitat Valenciana podrà ser proposada per la seua Junta de Govern, en acord adoptat pel vot del setanta-cinc per cent dels seus membres, o per un nombre de col·legiats que represente més de la meitat dels censats al moment de ser aquesta realitzada, i aquesta haurà de ser aprovada en Assemblea General Extraordinària de col·legiats, convocada a aqueix únic efecte, amb el vot a favor de les tres quartes parts dels col·legiats presents en la reunió, que necessàriament hauran de representar, al seu torn, les tres cinquenes parts del total de col·legiats censats en el moment de la celebració de l'Assemblea.   
En l'esmentada Assemblea s'haurà de decidir, amb el mateix percentatge de vots, sobre si l'haver resultant de la liquidació dels béns i drets propietat del Col·legi es reparteix entre els col·legiats o es destina a una o diverses organitzacions de caràcter assistencial.   
Adoptat en la forma expressada l'acord de dissolució del Col·legi, aquest remetrà certificat literal de l'acta de l'assemblea que ho va decidir a la conselleria de Justícia i Administracions Públiques de la Comunitat Valenciana, per a l'anotació al Registre de Col·legis Professionals d'aquesta, i es comunicarà al Consell General de Col·legis Oficials Òptics Optometristes d'Espanya.   
DISPOSICIÓ TRANSITÒRIA  
Primera. Els qui en el moment de l'entrada en vigor dels presents Estatuts ostenten càrrecs en la Junta de Govern de la Tercera Delegació Regional del Col·legi Nacional d'Òptics Optometristes, continuaran ostentant els corresponents al Col·legi d'Òptics Optometristes de la Comunitat Valenciana pel temps pendent de mandat.   
Els actuals delegats provincials passaran a ocupar els càrrecs de vocals; i els càrrecs de nova creació vacants seran elegits en l'Assemblea General Constituent.   
Els càrrecs actualment vigents i el període de mandat que els resta són els següents:   
President, fins a l'any 2010.   
Vicepresident, fins a l'any 2010.  
Secretari, fins a l'any 2008.   
Tresorer, fins a l'any 2010.   
Comptador, fins a l'any 2008.   
Vocal 1r, abans delegat provincial d'Alacant, fins a l'any 2010.   
Vocal 2n, abans delegat provincial de València, fins a l'any 2010.  
Els vocals 3r i 4t, que s'elegiran en l'Assemblea Constituent, ostentaran el seu mandat fins a l'any 2012.   
Segona. Fins a la creació del Consell General de Col·legis Oficials d'Òptics Optometristes, el certificat exigit en l'article 13 d'aquests Estatuts se sol·licitarà al Col·legi Nacional d'Òptics Optometristes.   
DISPOSICIÓ COMPLEMENTÀRIA  
Primera. En tot allò que no estiga previst expressament en els presents Estatuts, serà d'aplicació supletòria el que estableixen els Estatuts Generals del Consell General de Col·legis d'Òptics Optometristes.   
DISPOSICIÓ FINAL  
Els presents Estatuts, una vegada aprovats per l'Assemblea General Constituent, seran comunicats a la conselleria corresponent de la Generalitat per a la seua inscripció al Registre de Col·legis Professionals i al Col·legi Nacional d'Òptics Optometristes.